Afrikan, Karibian ja Tyynenmeren maiden ja Euroopan yhteisön (EY) välillä tehdyn yleissopimuksen nojalla järjestettäva yhteinen edustajakokous (AKT-EU) - Hyväksytyt päätöslauselmat kuolemanrangaistuksen poistaminen (AKT-EU/2145/97/lopull.)



Virallinen lehti nro C 308 , 09/10/1997 s. 0077 - 0077



Afrikan, Karibian ja Tyynenmeren maiden ja Euroopan yhteisön (EY) välillä tehdyn yleissopimuksen nojalla järjestettäva yhteinen edustajakokous (AKT-EU) - Hyväksytyt päätöslauselmat kuolemanrangaistuksen poistaminen (AKT-EU/2145/97/lopull.) AKT-EU-edustajakokous, joka kokoontui Brysselissä 17. 20. maaliskuuta 1997, viittaa aikaisempiin päätöslauselmiinsa kuolemanrangaistuksen poistamisesta, erityisesti 26. syyskuuta 1996 hyväksyttyyn päätöslauselmaan, jossa pyydetään kuolemanrangaistuksen poistamista kaikista Lomén yleissopimuksen allekirjoittajavaltioista, ottaa huomioon Euroopan parlamentin 17. toukokuuta 1995 antaman päätöslauselman, jossa kehotetaan kuolemanrangaistuksen kieltämistä koskevan artiklan sisällyttämistä Euroopan unionista tehtyyn sopimukseen, sekä 20. helmikuuta 1997 hyväksytyn päätöslauselman, jossa kaikkia jäsenvaltioita pyydetään tukemaan Yhdistyneiden kansakuntien ihmisoikeuskomission istunnossaan vuonna 1997 antamaa päätöslauselmaa kuolemanrangaistuksen täytäntöönpanon maailmanlaajuisesta lykkäämisestä, ottaa huomioon Yhdistyneiden kansakuntien viimeisimmän raportin kuolemanrangaistuksesta (E/CN/1996/19), jossa vahvistetaan jäsenvaltiossa vallalla oleva pyrkimys poistaa kuolemanrangaistus, A. ottaa huomioon kuolemanrangaistuksen käytön yleistymisen kautta maailman viime vuosien aikana, B. on tyytyväinen kuolemanrangaistuksen poistamiseen kokonaan Italiassa, Espanjassa, Belgiassa, Moldaviassa ja Makedoniassa vuosina 1995 ja 1996, C. on tyytyväinen siihen, että kahden viime vuoden aikana merkittävät kansainväliset järjestöt kuten Euroopan neuvosto, Euroopan parlamentti, Latinalaisen Amerikan parlamentti ja AKT-EU-edustajakokous ovat hyväksyneet päätöslauselmia, joissa esitetään teloitusten lopettamista maailmanlaajuisesti, joka on ensimmäinen askel kohti kuolemanrangaistuksen poistamista, D. panee tyytyväisenä merkille, että Italia on esittänyt hallitusten väliselle konferenssille, että EU-sopimukseen sisällytetään sopimuksen tarkistamisen yhteydessä uusi kuolemanrangaistuksen kieltävä säädös; 1. Vakuuttaa vastustavansa ehdottomasti kuolemanrangaistusta; 2. Kehottaa kaikkia niitä AKT-EU-sopimuksen allekirjoittajavaltioita, jotka eivät ole vielä poistaneet kuolemanrangaistusta, tekemään sen mahdollisimman pian; 3. Pyytää kaikkia Euroopan unionin jäsenvaltioita ja AKT-valtioita edistämään Yhdistyneiden kansakuntien yleiskokouksen yhteydessä vuonna 1997 teloitusten maailmanlaajuisesta lykkäämisestä annetun päätöslauselman hyväksymistä, joka on ensimmäinen askel kohti kuolemanrangaistuksen poistamista kaikkien rikosten osalta vuoteen 2000 mennessä; 4. Katsoo, että kuolemanrangaistuksen poistamisen on oltava ensisijainen tavoite kaikissa kumppanuus- ja yhteistyösopimuksista käytävissä neuvotteluissa sekä seuraavaa Lomén yleissopimusta koskevissa neuvotteluissa; 5. Pyytää komissiota kiinnittämään erityistä huomiota kuolemanrangaistuksen vuosittaisissa kertomuksissaan "ihmisoikeuslausekkeista" Euroopan unionin ja kolmansien maiden välisissä sopimuksissa sekä Lomén yleissopimuksen täytäntöönpanoa koskevissa kertomuksissaan; 6. Toistaa hallitusten väliselle konferenssille osoittamansa pyynnön kuolemanrangaistuksen kieltämisen sisällyttämisestä uuteen sopimukseen Euroopan unionista; 7. Kehottaa yhteispuheenjohtajiaan välittämään tämän päätöslauselman AKT-EU-neuvostolle, komissiolle, Euroopan neuvoston pääsihteeristölle ja sen parlamentaarisen yleiskokouksen puhemiehelle sekä Yhdistyneiden kansakuntien pääsihteerille ja sen yleiskokouksen puhemiehelle.